Perussuomalaisten uusi puheenjohtaja Jussi Halla-aho arvioi suhtautumisen seksuaalisiin vähemmistöihin muuttuneen vapautuneemmaksi Timo Soinin jätettyä puolueen.

Simo Alastalo

– Ehkä uskaltaisin sen sanoa, että eduskuntaryhmässä ainakin keskiarvoinen mielipide on tällä hetkellä liberaalimpi tällaisten puhtaasti arvokonservatiivisuuteen liittyvien näkemysten osalta kuin aiemmin, Halla-aho sanoo.

Eräs käytännön syy muutokseen on Soinin lähdön lisäksi se, että hän vei mukanaan Uusi vaihtoehto -ryhmään myös kaksi muuta korkealla profiililla avioliittolain muutosta vastustanutta kansanedustajaa.

– Saarakkala, Oinonen ja Soini ovat olleet jyrkkiä. Ehkä tätä kannattaa kysyä yksittäisiltä kansanedustajilta, mutta itse näkisin näin. Tätä ei koeta sillä tavalla niin kauhean keskeiseksi kysymykseksi kuin mitä se aikaisemmin oli Soinin johdolla.

Itse olisin nähnyt, että kaikki saavat äänestää oman vakaumuksensa mukaan.

Halla-ahon mukaan Soinin avioliittoäänestyksessä vaatimaa ryhmäkuria ihmettelivät aikanaan myös sukupuolineutraalia avioliittoa vastustaneet perussuomalaisten kansanedustajat.

– Se koettiin melko ahdistavaksi eduskuntaryhmässä myös niiden kansaedustajien kohdalla, jotka itse vastustivat sukupuolineutraalia avioliittolakia mukaan lukien oma itseni edellisellä kaudella. Itse olisin nähnyt, että kaikki saavat äänestää oman vakaumuksensa mukaan.

Halla-ahon mukaan puolueen ilmapiirissä on tapahtunut muutos.

– Ilmapiiri on nyt vapautuneempi.